**Evo što će se sve premijerno prikazati na**

**18. Festivalu mediteranskog filma Split, a stižu i brojni strani filmaši**

Prava filmska fešta kreće u Splitu 12. lipnja! Festival mediteranskog filma Split za svoje prvo punoljetno izdanje pripremio je premijere preko 100 filmova iz 37 zemalja i raznolik popratni program s nizom radionica i edukacija za sve generacije. Svoj dolazak potvrdio je rekordan broj stranih filmaša s kojima će posjetitelji moći podijeliti dojmove družeći se nakon projekcija u kinima. Uz tri od ranije dobro poznate lokacije: Ljetno kino Bačvice, Tvrđavu Gripe i Kinoteku Zlatna vrata, po prvi put platno će se podignuti i u Đardinu.  
  
18. FMFS će otvoriti tuniški film "Odakle vjetar dolazi" o kojem će s publikom na Bačvicama pričati redateljica **Amel Guellaty**. Za film zatvaranja odabran je prvi američki film turskog redatelja **Tolge Karaçelika** (poznat po hit filmu "Leptiri"), u kojem glumi slavni **Steve Buscemi**, a za kojeg je na Tribeca Film Festivalu osvojio nagradu publike.  
  
Nakon Cannesa, gdje je prije nekoliko tjedana osvojio Nagradu žirija, na FMFS-u će se prikazati "Sirat" nagrađivanog španjolskog redatelja **Olivera Laxea**. U Split zbog svog novog filma "Marco" stižu redatelji **Aitor Arregi** i **Jon Garano**, ali i poznati glumac **Eduard Fernandez** koji je za ovu ulogu nagrađen Goyom. Redateljica **Pilar Palomero** i glumica **Patricia Lopez Arnaiz** osobno će predstaviti "Odsjaj", film za kojeg je upravo ova španjolska glumica u San Sebastianu dobila priznanje za najbolju žensku ulogu. Na istom festivalu nagradu za režiju filma "Proganjanje" dobio je **Pedro Martín-Calero**, a splitskoj publici će ga predstaviti zajedno s glavnom glumicom **Malena Villom**. S nagradom publike na Berlinaleu stiže "Gluha" dirljiva drama redateljice **Eve Libertad**.  
  
U glavnom dugometražnom programu je i talijanski kino hit godine "Do ludila", komedija poznatog redatelja **Paola Genovesea**. Premijerno će se gledati i francuska nagrađivana "Souleymanova priča", slovenske "Dobre djevojke" uz gostovanje ekipe filma, portugalska crna komedija o eutanaziji "Sanjajući lavove" koju će predstaviti redatelj **Paolo Marinou Blanco**, te "Eid" prvi beduinski dugometražni film ikada snimljen. Izvan konkurencije gledat će se i domaći dokumentarni film "Škola šetanja 2" **Jelene Novaković**.  
  
Osim iz mediteranskih zemalja, na splitskom festivalu moći će se pogledati i sjajni naslovi iz ostatka svijeta. S nagradom publike na festivalu u Karlovim Varima stiže češki kandidat za Oscara film "Valovi", a "Kasna smjena" otkriva dramatičan život zaposlenih u bolničkom sustavu. Izdvaja se i psihološka drama "Armand", redatelja **Halfdana Ullmanna Tøndela**, unuka kultnog Ingmara Bergmana, nizozemska humoristična drama "Idila", a među FMFS gostima je i  **Steve Bache**, koji potpisuje emotivno kontroverzni film "Zabranjeno psima".  
  
Na festival se sa svojim novim filmom "Snovi" vraća **Michel Franco**, u kojem naslovnu ulogu igra slavna **Jessica Chastain**, a redateljica **Urzula Barba Hopfner** donosi humornu dramu u kojoj je u glavnoj ulozi **Cristo Fernández**, poznat iz serije "Ted Lasso". Pobjednik programa "Giornate degli autori" posljednje Venecije, brazilski je film "Manas" redateljice**Marianne Brennand**, nastao po istinitim događajima na delti Amazone.  
  
- Drago mi je da baš ove godine, kada postajemo punoljetni, imamo jedan od najboljih programa do sada koji nam donosi snažne, intimne i društveno angažirane priče. Ono što je zajednički svima njima je da govore univerzalnim jezikom empatije, hrabrosti i slobode te pozivaju na dijalog i promjenu. Više nego ikada, govore o svima nama i o tome tko smo, gdje pripadamo i koja je naša uloga u današnjem izazovnom vremenu. Osamnaest godina ljubavi prema filmu i prema odlasku u kina, osamnaest godina ljetnih večeri pod zvijezdama, dragih susreta i bezbroj uspomena. Hvala publici koja nam je pomogla zajednički stvoriti festival s dušom – poručio je **Alen Munitić**, umjetnički direktor FMFS-a.    
  
Program Ješke donosi petnaest kratkometražnih filmova iz cijelog Mediterana koji se bore za najveću novčanu nagradu u ovom dijelu Europe od 3.000 eura. Sve redom hrvatske premijere, a izdvajaju se"Grčke marelice" **Jana Krevatina**, "Zubi krokodila" **Filipa Herakovića**, makedonsko-hrvatska koprodukcija "Šala mala" **Trifuna Sitnikovskog**, te film nastao u portugalsko-hrvatskoj koprodukciji "Tako te volim" **Maria Maceda**.  
  
FMFS i ove godine misli na najmlađe svih uzrasta. Dvije su sinkronizirane premijere, uzbudljiva animirana avantura "Aisha" za sve uzraste, smještena u egzotični krajolik Andaluzije, te nizozemski "Tomi Tom i izgubljeni plišani medo", film napravljen za najmlađu djecu s idejom da im to bude jedno od prvih kinematografskih iskustava zbog interaktivnog karaktera filma.    
  
Preporuku za uzrast 12+ i zajednički obiteljski odlazak u kino imaju irski film "Detektivi iz kvarta", uzbudljiva i dirljiva priča o dječjim snovima u teškim vremenima, ali i "Dječak s ružičastim hlačama" najgledaniji nacionalni film u talijanskih kinima 2024. godine.  
  
Četvrto FMFS kino ove godine će se otvoriti u Đardinu, gdje će  tijekom sedam dana prijateljski festivali prikazivati svoj kratki program. Otvaraju ga u subotu 14. lipnja splitski UMAS-ovci, a dan iza u goste stiže Blokadni FEST, kojeg su srpski studenti organizirali u blokiranim gradskim prostorima i fakultetima. Najbolje iz svojih kratkih programa donose i Sarajevo Film Festival, Zagreb Film Festival, ZagrebDox, Postira Seaside Film Festival te Animafest.  
  
Festival mediteranskog filma Split postaje sve više i mjesto okupljanja filmskih profesionalaca željnih novih znanja. Uz sad već tradicionalnu radionicu sinkronizacije za glumce "Daj svoj glas za kino", kreće i nova scenaristička radionica "Script Spot" na kojem će se raditi na projektima igranih filmova za djecu i mlade. Cilj nove radionice "SelfTape" je staviti fokus na vidljivost hrvatskih glumaca u stranim produkcijama, a vodit će se **Kate Rhodes** **James**i **Francesco Vedovati**, proslavljeni casting direktori serija poput "House of Dragon", "Line of Duty" ili "Ripley". Novost je i bootcamp trening za deset hrvatskih kinoprikazivača, radionica koja se održava u suradnji s Europa Cinemas, mrežom nezavisnih europskih kina.  
  
Više informacija o projekcijama i ulaznicama na: [www.fmfs.hr](http://www.fmfs.hr/)